MESTSKÉ ZASTUPITEĽSTVO MESTA TRNAVA

Všeobecne záväzné nariadenie č. 205,
ktorým sa vydáva
POŽIARNY PORIADOK MESTA TRNAVA

Mestské zastupiteľstvo mesta Trnava v zmysle § 6 odst. 1 podľa zákona č. 369/1990 Zb. o obecnom zriadení a zákona Národnej rady Slovenskej republiky číslo 314/2001 Z.z. o ochrane pred požiarmi (ďalej len “zákon o ochrane pred požiarmi”) sa uznieslo na tomto všeobecne záväznom nariadení, ktorým sa vydáva “Požiarny poriadok mesta”.

Článok I
§ 1
Úvodné ustanovenie
1)	Požiare spôsobujú straty na životoch, poškodenie zdravia i závažné škody na majetku a životnom prostredí. Preto je povinnosťou ústredných orgánov, obcí, právnických osôb, podnikajúcich fyzických osôb a fyzických osôb požiarom predchádzať a v prípade ich vzniku prispieť na ich zdolanie.
2)	Účelom “Požiarneho poriadku mesta” je stanoviť povinnosti právnickým  osobám, podnikajúcim fyzickým osobám a fyzickým osobám a orgánom mesta, čím sa vytvoria podmienky pre účinnú ochranu života a zdravia fyzických osôb, majetku a životného prostredia pred požiarmi, haváriami, živelnými pohromami a inými mimoriadnymi udalosťami.
3)	Orgány mesta, právnické osoby, podnikajúce fyzické osoby a fyzické osoby zabezpečujú plnenie povinností vyplývajúcich pre nich zo zákona o ochrane pred požiarmi a predpisov vydaných na jeho základe, z iných predpisov upravujúcich povinnosti na úseku ochrany pred požiarmi a všeobecne záväzného nariadenia mesta na úseku ochrany pred požiarmi, ktorým je “Požiarny poriadok mesta”. Zabezpečovanie úloh na úseku ochrany pred požiarmi je neoddeliteľnou súčasťou riadiacej, hospodárskej alebo inej základnej činnosti.
4)	Fyzické osoby zabezpečujú plnenie povinností na úseku ochrany pred požiarmi vlastnými organizačnými, technickými, ekonomickými a inými opatreniami. Povinnosťou je vykonávať predovšetkým opatrenia vyplývajúce z predpisov o ochrane pred požiarmi, ako aj plniť opatrenia uložené orgánmi mesta na odstránenie zistených nedostatkov.
5)	Mesto plní svoje úlohy na úseku ochrany pred požiarmi v podmienkach bezprostredného styku s obyvateľmi, ako aj s dobrovoľnými občianskymi združeniami pri zabezpečovaní vykonávania preventívnych protipožiarnych kontrol, preventívno-výchovnom pôsobení, ale aj pri odbornej príprave členov mestského hasičského zboru (ďalej len “MHZ”). Pri zabezpečovaní úloh na úseku ochrany pred požiarmi spolupracuje s orgánmi štátu na úseku ochrany pred požiarmi.

§ 2
Mesto
Povinnosťou mesta na úseku ochrany pred požiarmi je:
a)	podieľať sa  v rozsahu svojej pôsobnosti na vytváraní podmienok na plnenie úloh ochrany pred požiarmi u právnických osôb, ktoré zriadila,
b)	zriadiť mestský hasičský zbor na zdolávanie požiarov a vykonávanie záchranných prác pri živelných pohromách a iných mimoriadnych udalostiach, udržiavať jeho akcieschopnosť a zabezpečovať jeho materiálno-technické vybavenie,
c)	zabezpečovať odbornú prípravu  členov mestského hasičského zboru,
d)	vypracovať a viesť dokumentáciu ochrany pred požiarmi ,
e)	zabezpečiť údržbu hasičských zbrojníc, zabezpečiť zdroje vody na hasenie požiarov a udržiavať ich v použiteľnom stave, zriadiť ohlasovňu požiarov a ďalšie miesta, odkiaľ možno ohlásiť požiar, 
f)	označovať a trvalo udržiavať voľné nástupné plochy a príjazdové cesty, ktoré sú súčasťou  zásahových ciest, na vykonanie hasiaceho zásahu hasičských jednotiek,
g)	plniť úlohy právnickej osoby a podnikajúcej fyzickej osoby v zmysle platnej právnej úpravy v oblasti ochrany pred požiarmi vo vzťahu k vlastnému majetku,
h)	vykonávať preventívo-výchovnú činnosť.

Mesto vykonáva štátnu správu na úseku ochrany pred požiarmi vo svojom územnom obvode v rozsahu:
a)	vykonáva preventívne protipožiarne kontroly tam, kde nie sú vykonávané štátnym požiarnym dozorom,
b)	rozhodnutím ukladá opatrenia na odstránenie nedostatkov, ktoré môžu viesť k vzniku požiaru alebo k sťaženiu záchrany osôb a majetku a kontroluje plnenie týchto opatrní, 
c)	rozhoduje o vylúčení veci z používania, 
d)	určuje veliteľa zásahu.
Účelom preventívnych protipožiarnych kontrol je dodržiavanie povinností ustanovených zákonom o ochrane  pred požiarmi:
a)	v objektoch právnickej osoby a podnikajúcej fyzickej osoby, v ktorých nevykonáva štátny požiarny dozor okresné riaditeľstvo hasičského a záchranného zboru (ďalej len “okresné riaditeľstvo),
b)	v rodinných domoch okrem bytov, obytných domoch okrem bytov a v iných stavbách vo vlastníctve alebo v užívaní fyzických osôb.

Pri plnení úloh na úseku ochrany pred požiarmi mesto spolupracuje s dobrovoľným občianskym združením na úseku protipožiarnej ochrany.

Článok II.
Úlohy orgánov mesta a osôb poverených zabezpečovaním ochrany pred požiarmi v meste a jej mestských častiach

§ 3
Mestské zastupiteľstvo  
Pri zabezpečovaní ochrany pred požiarmi v meste plní mestské zastupiteľstvo nasledovné úlohy:
a)	schvaľuje preventivára požiarnej ochrany mesta ,
b)	zriaďuje MHZ, stanovuje počet jeho členov  
c)	vymenúva a odvoláva veliteľa MHZ po schválení okresným riaditeľstvom spravidla na návrh Dobrovoľnej požiarnej ochrany,
d)	schvaľuje zriadenie a umiestnenie potrebného počtu ohlasovní požiarov v meste
e)	prerokúva správy o stave a plnení úloh ochrany pred požiarmi v meste a prijíma opatrenia na skvalitnenie činnosti v tejto oblasti,
f)	zabezpečuje v rozpočte finančné prostriedky na vykrytie nákladov spojených so zabezpečovaním úloh na úseku ochrany pred požiarmi. Náklady sa týkajú:
•	obstarávania  hasičskej techniky, technických a vecných prostriedkov ochrany pred požiarmi,
•	vykonávania údržby, opráv a kontrol hasičskej techniky, technických a vecných prostriedkov  ochrany pred požiarmi, 
•	uhrádzania miezd pre preventivára požiarnej ochrany mesta, členov kontrolných skupín, veliteľa a členov MHZ  ako aj ďalších funkcionárov, ktorí sa zúčastňujú zákonom stanovenej odbornej prípravy, overenia odbornej spôsobilosti a zásahovej činnosti pri požiaroch, haváriách, živelných pohromách a iných mimoriadnych udalostiach,
•	uhrádzania výdavkov spojených s účasťou MHZ na previerkach pripravenosti a  previerkových cvičeniach,
•	uhrádzania výdavkov spojených s prevádzkou a údržbou  hasičských zbrojníc.
g)	schvaľuje “Požiarny poriadok mesta”  a iné všeobecne záväzné nariadenia mesta v oblasti ochrany pred požiarmi.

§ 4
Primátor mesta
Pri zabezpečovaní ochrany pred požiarmi v meste plní primátor mesta tieto úlohy:
a)	schvaľuje plán odbornej prípravy členov MHZ,
b)	rozhoduje o vykonaní previerkového cvičenia na objekty nachádzajúce sa na území mesta,
c)	schvaľuje písomnú prípravu na vykonanie previerkového cvičenia,
d)	požaduje od vlastníka, správcu alebo užívateľa nehnuteľnosti vstup na nehnuteľnosť za účelom vykonania cvičenia hasičskej jednotky, 
e)	schvaľuje na návrh preventivára PO mesta zloženie kontrolných skupín a plán preventívnych protipožiarnych kontrol,

f)	rozhoduje o účasti MHZ na previerkach pripravenosti,
g)	rozhoduje o uložení povinnosti poskytnúť osobnú alebo vecnú pomoc pri rozsiahlych a dlhotrvajúcich požiaroch, haváriách, živelných pohromách a iných mimoriadnych udalostiach,
h)	poskytuje pomoc na základe príkazu okresného riaditeľstva k zamedzeniu pôsobenia alebo k odstráneniu mimoriadnej udalosti,
i)	rozhoduje o uložení pokuty právnickej osobe, ktorá porušila všeobecne záväzné nariadenie mesta, napr.  “Požiarny poriadok mesta”, alebo. nesplnila v stanovenej lehote bez vážneho dôvodu povinnosť uloženú primátorom mesta  poskytnúť osobnú alebo vecnú pomoc pri odstraňovaní následkov živelnej pohromy  alebo inej mimoriadnej udalosti,
j)	rozhoduje o vylúčení veci z používania a vydáva písomný súhlas na opätovné používanie vylúčenej veci po odstránení nedostatkov,
k)	rozhoduje o vysporiadaní priestupku na úseku ochrany pred požiarmi,
l)	rozhoduje o podaní návrhu príslušnému okresnému riaditeľstvu vydať rozhodnutie o zastavení prevádzky,
m)	prerokúva s príslušným okresným riaditeľstvom:
•	návrh na vymenovanie veliteľa MHZ,
•	návrh dohody s právnickou osobou o zriadení spoločnej ohlasovne požiarov,
n)	konzultuje s príslušným okresným riaditeľstvom otázky  aplikácie ustanovení zákona o ochrane pred požiarmi a jeho vykonávacích predpisov,
o)	spolupracuje s funkcionármi Dobrovoľnej požiarnej ochrany SR pri zabezpečovaní úloh mesta v oblasti ochrany pred požiarmi.

§ 5
Mestský úrad
Pri zabezpečovaní ochrany pred požiarmi v meste plní mestský úrad tieto úlohy:
a)	písomne vyhotovuje plán preventívnych protipožiarnych kontrol,
b)	písomne vyhotovuje “Požiarny poriadok mesta”,
c)	písomne vyhotovuje plány odbornej prípravy členov MHZ,
d)	vyhotovuje menovacie dekréty pre veliteľa, strojníkov a členov MHZ, preventivára požiarnej ochrany mesta,  a pod.,
e)	vyhotovuje písomné poverenia pre členov kontrolných skupín,
f)	pozýva funkcionárov protipožiarnej ochrany na zasadnutia orgánov mesta pri  prejednávaní správ a informácií na úseku ochrany pred požiarmi,
g)	zabezpečuje účasť veliteľa a strojníkov MHZ, ako aj preventivára požiarnej ochrany mesta na odbornej príprave, overení odbornej spôsobilosti, školeniach a poradách, ktoré organizujú orgány štátnej správy na úseku ochrany pred požiarmi,
h)	oznamuje fyzickým osobám a právnickým osobám termíny vykonania preventívnych protipožiarnych kontrol,
i)	žiada vlastníka (správcu, užívateľa) o súhlas s organizovaním cvičenia hasičskej jednotky na jeho nehnuteľnosti,
j)	zabezpečuje vykonanie a vyhodnotenie preventívnych protipožiarnych kontrol,

k)	vyhotovuje oznámenie pre príslušné okresné riaditeľstvo o podozrení zo spáchania priestupku na úseku ochrany pred požiarmi,
l)	vyhotovuje návrh pre príslušné okresné riaditeľstvo na vydanie rozhodnutia o zastavení prevádzky,
m)	vyhotovuje rozhodnutie o vylúčení vecí z používania,
n)	zriaďuje ohlasovne požiarov v meste,
o)	plní úlohy súvisiace s činnosťou ohlasovne požiarov,
p)	oznamuje bezodkladne príslušnému okresnému riaditeľstvu každý požiar, ktorý vznikol na území mesta,
q)	zodpovedá za spracovanie, vedenie a uloženie dokumentácie mesta o ochrane pred požiarmi,
r)	podieľa sa na preventívno-výchovnej činnosti v meste,
s)	poskytuje potrebné údaje pre evidencie vedené orgánmi štátu v oblasti ochrany pred požiarmi,
t)	požaduje od orgánov štátu na úseku ochrany pred požiarmi evidencie, ktoré sú potrebné pre prácu orgánov mesta,
u)	vedie evidenciu majetku mesta, ktorý je v užívaní MHZ a vykonáva jeho inventarizáciu,
v)	zabezpečuje v servisných organizáciách kontroly, údržbu a opravy hasičskej techniky a iných vecných prostriedkov ochrany pred požiarmi,
w)	administratívne zabezpečuje poistenie hasičskej techniky a poistenie členov MHZ,
x)	zabezpečuje účasť zamestnancov mestského úradu a poslancov na poradách a školeniach organizovaných orgánmi štátnej správy,
y)	zabezpečuje, resp. požaduje od správcu vodovodu, vykonanie predpísaných kontrol a odstránenie porúch na hydrantoch.

§ 6
Mestský hasičský zbor (MHZ)
MHZ na území mesta plní úlohy so zdolávaním požiarov a vykonávaním záchranných prác pri živelných pohromách a iných mimoriadnych udalostiach. 
Pri zabezpečovaní ochrany pred požiarmi MHZ plní tieto úlohy:
a)	vykonáva záchranu osôb ohrozených požiarom a zdolávanie požiarov,
b)	podieľa sa na záchrane zvierat a majetku ohrozených požiarom,
c)	vykonáva záchranné práce pri živelných pohromách a mimoriadnych udalostiach,
d)	zabezpečuje akcieschopnosť hasičskej  techniky a vecných prostriedkov ochrany pred požiarmi,
e)	vykonáva v určenom rozsahu odbornú prípravu svojich členov a zamestnancov,
f)	vedie dokumentáciu o svojej činnosti.

§ 7
Kontrolné skupiny
Pri vykonávaní preventívnych protipožiarnych kontrol kontrolné skupiny preverujú dodržiavanie osobitných predpisov, a to najmä:
a)	dokumentácia ochrany pred požiarmi  ,
b)	vykonávanie školenia a odbornej prípravy o ochrane pred požiarmi ,
c)	skladovanie horľavých látok ,
d)	stav prístupových ciest k rozvodným zariadeniam elektrickej energie, plynu, vody, stav únikových ciest a ich označenie,
e)	vybavenie objektov hasiacimi prístrojmi a inými vecnými prostriedkami ochrany pred požiarmi,
f)	umiestnenie a inštalácia tepelných, elektrických, elektrotepelných, plynových s iných spotrebičov.
Súčasťou preventívnych  protipožiarnych kontrol je tiež oboznamovanie vlastníkov objektov alebo iných  osôb s požiadavkami na ochranu pred požiarmi a poskytovanie odbornej pomoci.
Ak pri vykonávaní preventívnych protipožiarnych kontrol vzniknú pochybnosti o bezchybnom stave komínov, rozvodov elektrickej energie a plynu z hľadiska protipožiarnej bezpečnosti, kontrolná skupina mesta navrhne, aby mesto požiadalo príslušné odborné orgány alebo odborne spôsobilé osoby o preverenie ich stavu.

§ 8
Protipožiarna asistenčná hliadka

Protipožiarna asistenčná hliadka sa zriaďuje:
-	v čase zvýšeného nebezpečenstva vzniku požiaru
-	pri činnostiach so zvýšeným nebezpečenstvom vzniku požiaru,
-	pri podujatiach, na ktorých sa zúčastňuje väčší počet osôb.
Protipožiarna asistenčná hliadka:
-	dozerá na dodržiavanie opatrení určených na zamedzenie vzniku požiaru,
-	vykonáva nevyhnutné opatrenia pri vzniku požiaru, najmä záchranu ohrozených osôb, privolanie pomoci, zdolávanie požiaru, a opatrenia na zamedzenie jeho šírenia, predovšetkým zatvorenie požiarnych uzáverov, prívodov horľavých látok a vypnutie elektrického prúdu.
Členovia protipožiarnej asistenčnej hliadky najmä:
-	oboznamujú sa s charakterom činnosti alebo s charakterom zabezpečeného podujatia,
-	oboznamujú sa  s objektom  a so súvisiacimi opatreniami na zabezpečenie ochrany pred požiarmi,
-	kontrolujú dodržiavanie predpisov upravujúcich zásady protipožiarnej bezpečnosti objektu alebo vykonávanej činnosti,

-	vykonávajú obhliadky daných priestorov, kde sa podujatie alebo činnosť uskutočňuje, a to pred začatím podujatia alebo činnosti, v ich priebehu a po ich skončení po určenú dobu,
-	preverujú pred začatím činnosti alebo podujatia, či boli splnené určené opatrenia na zabezpečenie ochrany pred požiarmi,
-	upozorňujú ihneď vedúceho pracoviska alebo organizátora podujatia v prípade bezprostredného nebezpečenstva vzniku požiaru alebo hroziaceho znemožnenia záchrany osôb.

Členovia protipožiarnej asistenčnej hliadky zriadenej pri podujatiach, na ktorých sa zúčastňuje väčší  počet osôb,  budú označení na viditeľnej časti odevu nápisom “PROTIPOŽIARNA HLIADKA”.
Členovia protipožiarnej asistenčnej hliadky nebudú poverení inými úlohami ani výkonom činností, ktoré nesúvisia s plnením ich úloh.  Ak sa skladá z dvoch alebo viacerých členov, môžu ju okrem vedúceho tvoriť členovia vykonávajúci pracovné činnosti, pre ktoré bola táto hliadka zriadená. 

§ 9
Preventivár požiarnej ochrany mesta
Mesto zabezpečuje prostredníctvom preventivára požiarnej ochrany mesta plnenie týchto povinností:
-	organizuje a vyhodnocuje preventívne protipožiarne kontroly v meste,
-	školenie kontrolných skupín mesta,
-	vypracovanie dokumentácie ochrany pred požiarmi mesta,
-	vykonávanie preventívno-výchovnej činnosti v meste. 

§ 10
Veliteľ mestského hasičského zboru (ďalej len “veliteľ”)
Pri zabezpečovaní ochrany pred požiarmi veliteľ plní tieto úlohy:
a)	spracúva plány odbornej prípravy MHZ na výcvikový rok,
b)	zabezpečuje odbornú prípravu členov MHZ,
c)	vedie dokumentáciu o odbornej príprave a činnosti MHZ,
d)	zabezpečuje účasť MHZ na previerkach pripravenosti,
e)	zúčastňuje sa rokovaní orgánov mesta, kde predkladá správy a rozbory o akcieschopnosti a pripravenosti MHZ a jeho materiálno-technickom vybavení,

f)	zúčastňuje sa odbornej prípravy a overenia odbornej spôsobilosti,
g)	podieľa sa na príprave a pripomienkovaní všeobecne záväzných nariadení mesta na úseku ochrany pred požiarmi,
h)	požaduje finančné prostriedky pre účely ochrany pred požiarmi pri zostavovaní rozpočtu mesta na príslušný rok,
i)	zoznamuje sa s požiarno-bezpečnostnou situáciou v hasebnom obvode,
j)	organizuje vykonávanie údržby a ošetrovania hasičskej techniky, výstroje a výzbroje, hasičskej zbrojnice a vodných zdrojov,
k)	zodpovedá za pripravenosť a akcieschopnosť MHZ,
l)	na mieste zásahu, ako veliteľ zásahu zabezpečuje najmä:
•	vykonávanie nepretržitého  prieskumu
•	určovanie hlavného smeru a spôsobu zásahovej činnosti,
•	zodpovedá za organizáciu činnosti hasičských jednotiek a za využitie ich vecných  prostriedkov na mieste zásahu a kontrolu dodržiavania zásad bezpečnosti a ochrany zdravia pri práci,
•	dodržiava zásady prednostného velenia  - veliteľ zásahu z MHZ má prednosť pred veliteľom zásahu zo závodného hasičského zboru /ZHZ/ okrem prípadu ak je  požiar v objektoch zriaďovateľa  ZHZ,  prípadne pri zásahu dvoch alebo viac hasičských jednotiek je povinný prevziať velenie veliteľa zásahu z miestne príslušnej hasičskej jednotky,
•	môže nariadiť  v súvislosti so zdolávaním požiaru alebo pri cvičení hasičskej jednotky, aby sa z miesta zásahu vzdialili osoby, ktorých prítomnosť nie je potrebná, alebo  aby  sa podriadili iným obmedzeniam nevyhnutným na vykonanie zásahu,
•	zriaďuje riadiaci štáb pri zásahoch s nasadením veľkého počtu síl a prostriedkov hasičských jednotiek,
•	môže vyzvať  fyzickú osobu, ktorá porušila predpisy o ochrane pred požiarmi, aby preukázala svoju totožnosť, ak ju nepreukáže  hodnoverne, je oprávnený predviesť túto fyzickú osobu na útvar Policajného zboru, pričom táto fyzická osoba je povinná predvedenie strpieť,
•	odvolanie hasičov z miesta zásahu, ktorí si nesplnili určené úlohy alebo nie sú spôsobilí na ich plnenie,
•	vykonanie obhliadky miesta zásahu po ukončení zásahu, odovzdanie a určenie nevyhnutných opatrení,
•	spracovanie správy o zásahu.

Článok III.
Povinnosti na úseku  ochrany pred požiarmi

§ 11
Povinnosti fyzických osôb
Fyzická osoba je povinná:
a)	konať tak, aby nedošlo k vzniku požiarov pri prevádzkovaní palivových spotrebičov, elektrotepelných spotrebičov, zariadení ústredného vykurovania a iných spotrebičov, pri skladovaní, ukladaní a pri používaní horľavých látok a pri manipulácii s otvoreným ohňom, 
b)	dodržiavať vyznačené zákazy a plniť príkazy a pokyny týkajúce sa ochrany pred požiarmi,
c)	obstarávať a udržiavať v akcieschopnom stave hasiace prístroje, hasiace látky, protipožiarne uzávery a požiarne vodovody a iné vecné prostriedky na ochranu pred požiarmi, ak sú pre dané objekty určené,  
d)	umožniť kontrolným skupinám vykonávať v rodinných domoch okrem bytov a v iných stavbách okrem bytov vo vlastníctve alebo užívaní fyzických osôb preventívne protipožiarne kontroly a odstrániť zistené nedostatky,
e)	dodržiavať zásady protipožiarnej bezpečnosti pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru,
f)	strpieť umiestnenie signalizačného alebo poplachového zariadenia slúžiaceho na účely ochrany pred požiarmi za primeranú náhradu: ustanovenia osobitných predpisov o náhrade škody týmto nie sú dotknuté,
g)	oznámiť bez zbytočného odkladu príslušnému okresnému riaditeľstvu hasičského a záchranného zboru požiar, ktorý vznikol v objektoch, priestoroch alebo na veciach v jej vlastníctve alebo užívaní,
h)	zabezpečovať pravidelné čistenie komínov a vykonávanie kontroly komínov v jej objektoch alebo priestoroch, ktoré má vo vlastníctve alebo užívaní, osobou s odbornou spôsobilosťou,
i)	zabezpečiť odborné preskúšanie komínov pred pripojením spotrebiča na komín, zámenou lokálneho spotrebiča palív na ústredný alebo etážový zdroj tepla, pred zmenou druhu paliva alebo po stavebných úpravách na telese komína,
j)	umožniť orgánom štátneho požiarneho dozoru vykonanie potrebných úkonov pri zisťovaní príčin vzniku požiarov.  

Fyzická osoba nesmie:
a)	fajčiť alebo používať otvorený plameň na miestach so zvýšeným nebezpečenstvom vzniku požiaru,
b)	vypaľovať porasty bylín, kríkov a stromov,
c)	zakladať oheň v priestoroch alebo na miestach, kde môže dôjsť k jeho rozšíreniu,
d)	vykonávať činnosti, na ktorých výkon nemá osobitné oprávnenie alebo odbornú spôsobilosť, ktoré sa z hľadiska protipožiarnej bezpečnosti vyžadujú na ich vykonávanie podľa osobitných predpisov,
e)	poškodzovať, zneužívať alebo sťažovať prístup k požiarno-technickým zariadeniam, požiarnym vodovodom alebo vecným prostriedkom na ochranu pred požiarmi a k uzáverom rozvodných zariadení, najmä elektrickej energie, plynu alebo vody,

f)	vyvolať bezdôvodne požiarny poplach alebo privolať bezdôvodne hasičskú jednotku. 

§ 12
Povinnosti právnických osôb a podnikajúcich fyzických osôb
Právnická osoba a podnikajúca fyzická osoba je povinná dodržiavať ustanovenia vyplývajúce z platnej právnej úpravy o ochrane pred požiarmi, ktoré sa jej špecificky dotýkajú.

§ 13
Pomoc pri zdolávaní požiarov
Každý  je povinný v súvislosti so zdolávaním požiaru:
a)	vykonávať nevyhnutné opatrenia na záchranu ohrozených osôb,
b)	uhasiť požiar, ak je to možné, alebo vykonať nevyhnutné opatrenia na zamedzenie jeho šírenia,
c)	ohlásiť bez zbytočného odkladu na určenom mieste zistený požiar, alebo zabezpečiť jeho uhasenie,
d)	poskytnúť hasičskej jednotke osobnú pomoc na výzvu veliteľa zásahu, veliteľa hasičskej  jednotky  alebo  mesta,
e)	na výzvu  veliteľa  zásahu, veliteľa hasičskej jednotky, okresného  riaditeľstva  hasičského
a záchranného zboru, alebo  mesta poskytnúť dopravné prostriedky, zdroje vody na hasenie požiarov, spojovacie prostriedky a iné vecné prostriedky na zdolávanie požiarov,
f)	vlastník, správca alebo užívateľ nehnuteľnosti je povinný umožniť vstup na nehnuteľnosť na vykonanie opatrení nevyhnutných na zdolanie požiaru, alebo  na zamedzenie jeho šírenia, prípadne na vykonanie iných záchranných prác, najmä vypratať alebo strpieť vypratanie pozemku, odstrániť alebo strpieť odstránenie stavieb, ich častí alebo porastov,  o potrebe a rozsahu týchto opatrení rozhoduje veliteľ zásahu,
g)	ak je to nevyhnutné na účely cvičenia hasičskej jednotky, vstup na nehnuteľnosť je možný len so súhlasom vlastníka, správcu alebo užívateľa nehnuteľnosti, 
h)	ak sú s poskytnutím pomoci spojené výdavky, patrí tomu, kto pomoc poskytol, náhrada týchto výdavkov.

§14
Organizácia podujatí, na ktorých sa zúčastňuje väčší počet osôb

Podujatie, na ktorom sa zúčastňuje väčší počet osôb, môže sa uskutočniť len v objektoch a na miestach, ktoré sú na tieto účely určené a ktoré spĺňajú podmienky zabezpečenia ochrany pred požiarmi najmä z hľadiska záchrany osôb pri požiari. 
Tieto podujatia sa môžu uskutočniť len na miestach a v objektoch k tomu určených, usporiadať verejne prístupné podujatia v iných objektoch možno len na základe spracovaného písomného návrhu opatrení, ktoré v rámci výkonu štátneho požiarneho dozoru posúdi okresné riaditeľstvo hasičského a záchranného zboru.	
Pri podujatiach, na ktorých sa zúčastňuje väčší počet osôb, zriaďuje sa protipožiarna asistenčná hliadka. Protipožiarnu asistenčnú hliadku zriaďuje usporiadateľ podujatia, ak sa s vlastníkom objektu, kde sa má podujatie konať, nedohodne písomne inak., vypracováva smernice pre ich činnosť a vybavuje ich potrebnými vecnými prostriedkami ochrany pred požiarmi. Členovia protipožiarnej asistenčnej hliadky musia byť na viditeľnej časti odevu

označení nápisom “Protipožiarna hliadka” a nesmú byť poverení inými úlohami, ktoré nesúvisia s plnením jej úloh.

Povinnosti usporiadateľov podujatí, kde sa zúčastňuje väčší počet osôb
a)	v prípadoch určených mestom, najmä pri podujatiach, na ktorých sa zúčastňuje väčší počet osôb, zriaďujú ich organizátori protipožiarne asistenčné hliadky a vybavujú ich potrebnými vecnými prostriedkami požiarnej ochrany,
b)	podujatia, na ktorých sa zúčastňuje väčší počet osôb môže organizátor uskutočniť len na miestach, ktoré spĺňajú podmienky protipožiarnej ochrany, najmä z hľadiska evakuácie osôb pri požiari.

§ 15
Úlohy mesta v čase zvýšeného nebezpečenstva vzniku požiaru

Mesto zriaďuje protipožiarne asistenčné hliadky v čase zvýšeného nebezpečenstva vzniku požiaru a podľa potreby ustanovuje stálu pohotovostnú službu.

Článok IV.
Početný stav a vybavenie obecného hasičského zboru

 § 16
Početný stav MHZ
Pri určovaní počtu členov MHZ a jeho materiálno-technickom vybavení mesto prihliadala najmä na:
a)	veľkosť mesta, zastavanosť územia, prírodné podmienky v meste, na prístupnosť v zimnom období, stav pozemných komunikácií a ohrozenie mesta povodňami,
b)	na druh a kapacitu zdrojov vody na hasenie požiarov,
c)	na potrebu rôznych druhov hasiacich látok,
d)	na charakter požiarneho nebezpečenstva vzhľadom na vznik a šírenie sa požiaru v územnom obvode mesta, ktorý je súčasne zásahovým obvodom MHZ,
e)	na spôsob trvalého zabezpečenia ochrany pred požiarmi v meste  so zreteľom na denný čas a nočný čas.

MHZ v Trnave tvoria dve 6 členné družstva  na čele s veliteľmi družstiev a veliteľom MHZ.

MHZ  sa považuje za akcieschopný, ak sú na hasičskej zbrojnici do určeného časového limitu výjazdu pripravení na výjazd na zásah najmenej štyria členovia družstva MHZ. 

§ 17
Vybavenie MHZ
a)	dopravný automobil s motorovou striekačkou alebo cisternová automobilová striekačka
b)	hadicové vedenie, ktoré umožňuje dopravu hasiacej látky do vzdialenosti najmenej 300 m,
c)	osobné ochranné pracovné prostriedky používané pri zdolávaní požiarov alebo na vykonávanie záchranných  prác pre každého člena hasičského družstva,
d)	vecné prostriedky na rozoberanie, uvoľňovanie a odstraňovanie konštrukcií pri zásahu.

Článok V.
§ 18
Prehľad zdrojov požiarnej vody
Povinnosťou vlastníkov, užívateľov a správcov vodných zdrojov je udržiavať tieto v akcieschopnom a použiteľnom stave.
1)	Prirodzené vodné zdroje:
potoky Trnávka a Parná
2)	Viacúčelové vodné zdroje :
kúpaliská na Rybníkovej ul., Ul. J. Slottu a v Kamennom mlyne
3)	Umelé vodné zdroje :
hydrantová sieť a rezervoár vody pre technické účely na Nitrianskej ceste

Článok VI.
§ 19
Ohlasovne požiarov a spôsob vyhlásenia protipožiarneho poplachu
Úlohy ohlasovne požiarov
a)	ohlasovňa požiarov prijíma hlásenia o vzniku požiarov, živelných pohrôm a iných mimoriadnych udalostí v územnom obvode mesta a vyhlasovanie protipožiarneho poplachu
b)	prenos správ, informácií a požiadaviek na poskytnutie pomoci územne príslušnému operačnému stredisku okresného riaditeľstva.

Zoznam ohlasovní požiarov:
Poradové
číslo	             
Názov	Adresa 
Umiestnenia	Telefónne
číslo	
1	Okresné riaditeľstvo HZZ	Trnava. Rybníková 9	150, 55 46 000	
2	Mestská polícia  v Trnave	Trnava, Trhová č. 2	159, 55 11 555	

Ohlasovňa požiarov je označená tabuľkou umiestnenou na viditeľnom mieste s nápisom “OHLASOVŇA POŽIAROV”.
Pri ohlásení požiaru je potrebné uviesť:
a)	adresu požiaru,
b)	objekt, ktorý je požiarom zasiahnutý,
c)	rozsah požiaru,
d)	ohrozenie osôb,
e)	prístupové cesty,
f)	meno, priezvisko, bydlisko a telefónne číslo volajúceho, u pevných telefónnych liniek je potrebné vyčkať na overenie hlásenia prípadu.
Spôsob vyhlásenia protipožiarneho poplachu:
a)  mestským rozhlasom
b)  volaním “horí”.

Článok VII.
§ 20
Zoznam subjektov na privolanie pomoci pri požiaroch
-	Okresné riaditeľstvo Hasičského a záchranného zboru v Trnave, Rybníková 9, 
-	Okresné riaditeľstvo Policajného zboru SR, Trnava, Starohájska 3,
-	Mestská polícia v Trnave, Trnava, Trhová č. 2, 
-	Fakultná nemocnica v Trnave, A. Žarnova 11 – prvá pomoc,
rýchla zdravotná pomoc ,
-	Západoslovenská energetika, a.s. Trnava, Ružndolská 13, 
-	Slovenský plynárenský priemysel, a.s., OZ N. Mesto n. V. , plynoslužba  Trnava, Kollárova 25, 
-	Trnavská vodárenská spoločnosť, a.s. , OZ Trnava, Fr. Kráľa 1,

Článok VIII.
§ 21
Výpis z protipožiarneho poplachového plánu okresu
Protipožiarny poplachový plán okresu je dokumentáciou ochrany pred požiarmi, ktorou sa určuje poradie rýchleho a organizovaného sústreďovania síl a prostriedkov potrebných na zdolanie požiaru v prípade jeho vzniku alebo vykonanie záchranných prác pri živelných pohromách a iných mimoriadnych udalostiach. Upravuje zaradenie hasičských jednotiek a špeciálnych služieb (vodárne, plynárne, elektrárne, telekomunikácie, zdravotníctvo atď.) v jednotlivých stupňoch protipožiarneho poplachu a ich privolávanie k zásahu.
Výpis z protipožiarneho poplachového plánu sa viditeľne umiestňuje k spojovaciemu prostriedku  ohlasovne požiarov.

Článok IX.
Spoločné a záverečné ustanovenie
§ 22
1)	Tento “Požiarny poriadok mesta” nemení rozsah a účinnosť zákona o ochrane pred požiarmi a zákona o obecnom zriadení, ako aj ďalších všeobecne záväzných právnych predpisov vydaných na úseku ochrany pred požiarmi. 
2)	Orgány mesta, fyzické osoby, právnické osoby a podnikajúce fyzické osoby, ktoré majú sídlo (trvalé alebo prechodné bydlisko) na území mesta úzko spolupracujú s orgánmi štátnej správy pri plnení úloh na úseku ochrany pred požiarmi vyplývajúcich z platnej právnej úpravy a tohoto všeobecné záväzného nariadenia mesta.
3)	V prípade, že fyzické osoby, právnické osoby a podnikajúce fyzické osoby nebudú dodržiavať ustanovenia tohoto všeobecne záväzného nariadenia, mesto  vyvodí voči jeho porušovateľom sankcie v súlade s platnou právnou úpravou.

§ 23
Zrušovacie ustanovenie
Dňom nadobudnutia účinnosti tohto všeobecne záväzného nariadenia sa ruší:
a)	VZN č. 24/1991 – Požiarny poriadok mesta Trnava
b)	VZN č. 68/1995 – úplné znenie VZN č. 24 – Požiarny poriadok mesta Trnava zo dňa 17.12.1991 ako vyplýva zo zmien, doplnení a úprav vykonaných  VZN č. 62 zo dňa 28.3.1995
a vypúšťa sa bod  5 v čl. 1  VZN č. 62/1995

§ 24
Účinnosť

Toto všeobecne záväzné nariadenie nadobúda účinnosť dňom 1. januára 2004.

Schválené Mestským zastupiteľstvom mesta Trnava v Trnave dňa 16.12.2003 

Vyvesené dňa:  16.12.2003 

  Ing. Štefan  Bošnák
primátor mesta Trnava